太宗皇帝南牙謝熊白狀贊
作者：岳珂
朝代：宋

paragraphs: 鼎食之珍，義比美芹，致者何人，姓名之已湮。
天筆之存，龍跡紛縕，暗于風塵，拱護之有神。
字取其均，揩取其陳，質勝于文，繄風俗之淳。
鑄印以新，繫姓以親，昭哉天倫，繄友悌之真。
嗚呼，有典有則，詒厥子孫，此帖之傳，奚止乎關石之與和均。
臣繫以詩，式著厥因。
聖制不磨，考于斯文。